
Tisztelt Képviselő-testület!

Bátaszék Város Önkormányzata Képviselő-testülete a 126/1/2001.(VIII.28.) ÖKH számú határozatával csatlakozott először a Bursa Hungarica Felsőoktatási Önkormányzati Ösztöndíjpályázathoz, amit azóta minden évben megújít.

A Nemzeti Kulturális Támogatáskezelő (a továbbiakban: NKTK) az Oktatási és Gyermekügyi Minisztérium megbízásából nyílt pályázat keretében meghirdette a 2027. évi Bursa Hungarica Felsőoktatási Önkormányzati Ösztöndíjpályázatát, az „A” típusú pályázati felhívását a felsőoktatási hallgatók számára a 2026/2027. tanév második és a 2027/2028. tanév első félévére vonatkozóan, valamint a „B” típusú pályázati felhívását a felsőoktatási tanulmányait kezdeni kívánó fiatalok számára. 

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a nemzeti felsőoktatásról szóló 2011. évi CCIV. törvény, valamint a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet (a továbbiakban: Kormányrendelet) szolgál.
A pályázat célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Az ösztöndíjpályázattal kapcsolatos adatbázis-kezelői, koordinációs és a települési és vármegyei ösztöndíjjal kapcsolatos pénzkezelési feladatokat az NKTK végzi, míg az elbírálással kapcsolatos feladatokat az ösztöndíjpályázathoz csatlakozó települési és vármegyei önkormányzat látja el. 

A Bursa Hungarica Ösztöndíjrendszer egy többszintű támogatási rendszer, amely pénzügyi fedezetéül három forrás szolgál: a települési önkormányzati, a vármegyei önkormányzati, valamint – az Oktatási és Gyermekügyi Minisztérium finanszírozásával – a felsőoktatási intézményi költségvetésben megjelenő elkülönített forrás. 

A fontosabb tudnivalók:
A 2027. évi fordulóban való önkormányzati részvétel feltétele az, hogy alpolgármester úr aláírja a Csatlakozási nyilatkozatot, melyet 2026. szeptember 30. napjáig kell az NKTK részére eljuttatni. Ezt követően – a korábbi évek gyakorlatát követve – a Szociális Bizottság közzé tudja tenni az általa meghatározott, szociális rászorultságot igazoló dokumentumok csatolásával kiegészített, pályázati kiírásokat legkésőbb 2026. október 5-én a Minisztérium által kidolgozott eljárásrendnek megfelelően.
Az előterjesztést - a meghirdetés napjaiban - célszerű tárgyalni, hogy a Szociális Bizottság által elfogadott pályázati kiírás a Cikádor újság októberi számában megjelenhessen.
A pályázóknak az EPER-Bursa rendszerben történő regisztrációt követően kell kitölteniük a pályázati űrlapot, majd kinyomtatniuk, aláírniuk, és a pályázati kiírásban meghatározott mellékletekkel együtt az önkormányzatnál benyújtaniuk. Ennek végső határideje: 2026. november 5. A beérkezett pályázatok elbírálását, mint a korábbi években is, a Szociális Bizottság hatáskörébe célszerű utalni, a határidő: 2026. december 7. A pályázó a döntés ellen fellebbezéssel nem élhet, érdemben nincs helye jogorvoslatnak. 
A települési önkormányzat a támogatott és a nem támogatott, valamint a bírálatból formai okból kizárt pályázók eredeti döntési listáit a kötelező mellékletekkel együtt eljuttatja az NKTK részére, ennek határideje az idei évben 2026. december 8. Ugyanezen határidőt tartva az EPER-Bursa rendszeren keresztül elektronikusan, s emellett levélben is értesíteni kell a pályázókat, továbbá az önkormányzat köteles a helyben szokásos módon és az önkormányzat hirdetőtábláján a támogatások összesített adatait nyilvánosságra hozni.

Az „A” típusú ösztöndíjpályázatra azok a települési önkormányzat területén lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat. 
Az ösztöndíjra pályázhatnak a 2026 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2027 őszén már nem áll fenn, úgy a 2027/2028. tanév első félévére eső ösztöndíj már nem kerül folyósításra.
Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2026/2027. tanév második félévére a beiratkozott hallgató aktív hallgatói jogviszonnyal rendelkezzen.
A „B” típusú ösztöndíjpályázatra azok a települési önkormányzat területén lakóhellyel rendelkező, hátrányos szociális helyzetű fiatalok jelentkezhetnek, akik:
a) a 2026/2027. tanévben utolsó éves, érettségi előtt álló középiskolások; vagy
b) felsőfokú végzettséggel nem rendelkező, felsőoktatási intézménybe még felvételt nem nyert érettségizettek; és a 2027/2028. tanévtől kezdődően a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézmény keretében teljes idejű (nappali munkarend) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni.
A pályázók közül csak azok részesülhetnek ösztöndíjban, akik a 2027. évi felsőoktatási felvételi eljárásban először nyernek felvételt felsőoktatási intézménybe és tanulmányaikat a 2027/2028. tanévben ténylegesen megkezdik.

Bátaszék Város Képviselő-testülete tavaly szeptemberben döntött arról, hogy a 2026. évi támogatási kérelmek elbíráláshoz 500.000.-Ft keretösszeget biztosít.

A 2026. évi pályázati fordulóra 6 db „A” típusú pályázat érkezett és 1 db „B” típusú pályázatot adtak be. 
A 6 db „A” típusú pályázatból 5 fő pályázata felelt meg a pályázati kiírásban meghatározott feltételeknek. Az érvényes „A” típusú pályázók 5.000.-Ft/hó támogatásban részesültek. Az 1 fő, „B” típusú pályázata megfelelt a pályázati kiírásban meghatározott feltételeknek, és 15.000.- Ft/hó támogatásban részesült.

Javasoljuk a Képviselő-testületnek, hogy csatlakozzunk 2027-ben is a Bursa Hungarica Felsőoktatási Önkormányzati Ösztöndíjpályázathoz, és a 2027. évi költségvetésben biztosítsunk 500.000,-Ft keretösszeget a program lebonyolításához.

A fentiekre figyelemmel javasolom az alábbi határozati javaslat elfogadását:


H a t á r o z a t i   j a v a s l a t :

a Bursa Hungarica Ösztöndíjpályázat 2027. évi fordulójához való csatlakozásra

Bátaszék Város Önkormányzatának Képviselő-testülete:
a.) csatlakozni kíván a Bursa Hungarica Felsőoktatási Önkormányzati Ösztöndíjpályázat 2027. évi fordulójához;

b.) felhatalmazza a város alpolgármesterét a csatlakozásról szóló szándéknyilatkozat aláírására,

c.) a támogatási kérelmek elbírálásához 500.000.-Ft-ot biztosít az önkormányzat 2027. évi költségvetésében,

d.) a pályázati kiírás elfogadását és a kérelmek elbírálását a Szociális Bizottságra ruházza át,

e.) felkéri a Szociális Bizottságot, hogy az ösztön-díjpályázattal kapcsolatban előírt valamennyi feladatot a megjelölt határidőkre hajtsa végre.

 Határidők: 2026. szeptember 30. (csatlakozás)
	            2026. október 5. (pályázat kiírása)
	            2026. december 7. (pályázatok elbírálása)           
 Felelős:   Dr. Somosi Szabolcs József alpolgármester
                (a csatlakozási nyilatkozat aláírásáért)
                Dr. Béres Judit bizottság elnöke
		           (a pályázat kiírásáért, a támogatások felosztásáért)

Határozatról értesül: SZB elnöke
	                             Bátaszéki KÖH pénzügyi iroda
                                  irattár





	BURSA HUNGARICA kifizetések 2026.

	2026. január 31-ig
	

	2026 A
	125.000.-

	2023 B, 2024 B, 2025 B
	50.000.-

	összesen:
	175.000.-

	
	

	2026. augusztus 31-ig
	

	2026 A
	125.000.-

	2024 B, 2025 B, 2026 B
	75.000.-

	összesen: 
	200.000.-

	2026. év mindösszesen:
	375.000.-



